Diari Oficial de la Generalitat Valenciana


Sumari del DOGV 7679, del 16-12-2015 (2015/10273)

ORDRE 8/2015, de 3 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores i la convocatòria d'ajudes destinades a reparar els efectes produïts per la sequera en el cultiu de l'ametler en l'àmbit de la Comunitat Valenciana per als exercicis 2015 i 2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/12/03/8/dof/vci/html**

### Dades del document

Número de DOGV
:   7679

Data del DOGV
:   16-12-2015

Secció del DOGV
:   I. DISPOSICIONS GENERALS

Número del document
:   2015/10239


Data del document
:   03-12-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 8/2015, de 3 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores i la convocatòria d'ajudes destinades a reparar els efectes produïts per la sequera en el cultiu de l'ametler en l'àmbit de la Comunitat Valenciana per als exercicis 2015 i 2016. [2015/10172]  
PREÀMBUL  
  
La prolongada sequera que ha patit la Comunitat Valenciana durant la campanya 2013/2014 ha provocat grans pèrdues en les explotacions agrícoles i ramaderes, en particular en les explotacions de secà, on les collites i les produccions ramaderes han vist minvats els seus rendiments. L'Ordre 19/2014, de 29 de desembre, de la Conselleria de Presidència i Agricultura, Pesca, Alimentació i Aigua, per la qual s'estableix el procediment per a la concessió de les ajudes destinades a reparar els efectes produïts per la sequera en l'àmbit de la Comunitat Valenciana, ha posat a disposició dels afectats un instrument de finançament per a recuperar la capacitat financera, i la liquiditat necessària per a continuar amb les activitats productives.  
L'ametler en secà ha suportat amb especial intensitat els efectes de la sequera, no sols per la pèrdua de collita, sinó pel deteriorament de l'arbratge i la mort d'un bon nombre d'exemplars. L'actual Pla d'Assegurances Agràries Combinades per a aquest cultiu només garanteix els danys en producció; els danys ocasionats en l'estructura vegetal de les plantacions, ja siguen arbres adults o plançons, queden sense cobertura. No obstant això, encara que l'Ordre AAA/374/2015, de 4 de març, per la qual s'estableixen les bases reguladores i convocatòria de mesures de suport a les explotacions amb plantacions d'ametler afectades per la sequera, indemnitza parcialment la pèrdua de la massa arborada, aquesta mesura només auxilia parcel·les assegurades, per la qual cosa té poc abast a la Comunitat Valenciana, on és molt infreqüent i poc demanada aquesta cobertura.  
Davant d'aquesta situació, la Conselleria d'Agricultura, Medi Ambient, Canvi Climàtic i Desenvolupament Rural, ha decidit proveir una ajuda que permeta recuperar el potencial productiu afectat, evitant l'abandó de l'activitat, i el consegüent deteriorament mediambiental i rural. En aquesta línia de treball s'han mantingut reunions amb el Ministeri d'Agricultura, Alimentació i Medi Ambient, i s'ha acordat la participació financera en una ajuda per a la reposició de la capacitat productiva de les explotacions on la sequera ha causat la mort d'ametlers.  
La present ordre s'adequa a allò que preceptua el R(UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector agrícola (DOUE L 352, 24.12.2013) per la qual cosa no reuneix tots els criteris de l'article 107, apartat 1, del tractat i, per consegüent, estaran exemptes de l'obligació de notificació establida en l'article 108, apartat 3, del Tractat (art. 3 R 1408/2013).  
La present ordre és conforme a allò que assenyala el dictamen del Consell Jurídic Consultiu, tal com estableix l'article 2.5 de la Llei de la Generalitat 10/1994, de 19 de desembre.  
En virtut d'això, fent ús de les atribucions que tinc conferides per l'article 28 de la Llei 5/1983, de 30 de desembre, del Consell (segons la redacció que en fa la Llei 12/2007), així com de l'article 3 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural i de l'article 160.2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
ORDENE  
  
Article 1. Objecte  
Constitueix l'objecte d'aquesta ordre l'establiment de les bases reguladores destinades a pal·liar els efectes de la sequera i recuperar el potencial productiu de les explotacions greument afectades, així com la convocatòria corresponent als exercicis 2015 i 2016; per això, la Conselleria d'Agricultura, Medi Ambient, Canvi Climàtic i Desenvolupament Rural, concedirà ajudes directes per a sufragar el cost de reposició dels ametlers morts a causa de la sequera.  
  
Article 2. Règim de concessió  
1. La concessió de les subvencions previstes en aquesta ordre es realitzarà en règim de concurrència d'acord amb els principis de publicitat, transparència, objectivitat, igualtat i no discriminació i eficàcia i eficiència establits en l'article 8.3 de la Llei 38/2003, de 17 de novembre, General de Subvencions.  
2. Els beneficiaris de les subvencions regulades en aquesta ordre hauran de complir els requisits i les obligacions establits en els articles 13 i 14 de la Llei 38/2003, i en el punt 1 de l'article 1 del Reglament 1408/2013 de la Comissió.  
  
Article 3. Beneficiaris  
1. Podran acollir-se a la present ajuda els titulars d'explotacions agràries dedicades al cultiu de l'ametler en secà localitzades en l'àmbit territorial de la Comunitat Valenciana i que procedisquen a l'arrancada i replantació dels ametlers morts a causa de la sequera.  
2. Així mateix, podran optar a la present ajuda aquelles superfícies afectades per la sequera que per raons d'oportunitat i control de plagues ja han sigut arrancades com a conseqüència de la sequera però no plantades en la data de publicació d'aquesta ordre, sempre que es dispose d'informe fefaent de danys.  
3. Podran obtindre la condició de beneficiaris les agrupacions de persones físiques o jurídiques, públiques o privades amb personalitat, així com les comunitats de béns. En tots aquests casos, hauran de fer-se constar expressament els compromisos assumits per cada membre, així com l'import de subvenció a aplicar per cada un d'ells, que tindran igualment la condició de beneficiaris. Així mateix, s'haurà d'acreditar el nomenament d'un representant de l'agrupació, amb poders suficients per a complir les obligacions que, com a beneficiari, corresponguen a l'agrupació. En el supòsit de comunitats de béns, es comprovarà en relació amb totes les persones integrants el compliment de les seues obligacions tributàries i davant de la Seguretat Social.  
  
Article 4. Quantia i límit de les ajudes  
1. L'ajuda consistirà en la subvenció del cost de la replantació dels ametlers morts a causa de la sequera, i es calcularà en funció de la densitat de plantació de la superfície afectada, i de la intensitat dels danys d'acord amb els estrats següents:  
  
 QUANTIA DE LES AJUDES (?/Ha)  
 Densitat (arbres/Ha)  
Estrat Danys <100 Entre 100 i 180 >180  
I 15 % a 30 % 121,5 202,5 270,0  
II 31 % a 50 % 216,0 360,0 480,0  
III >50 % 540,0 900,0 1.200,0  
  
  
El percentatge de danys correspon al percentatge d'arbres morts com a conseqüència de la sequera sobre el nombre total d'ametlers. Només es consideraran susceptibles d'auxili les superfícies d'ametler registrades en el SIGPAC davall l'ús «fruites seques», o altres usos associats.  
2. No seran susceptibles d'auxili les superfícies contínues de cultiu amb una superfície inferior a 0,5 hectàrees ni aquelles en què el nombre d'arbres morts no abaste el percentatge mínim del 15 % respecte al nombre total d'ametlers.  
3. No es concedirà l'ajuda prevista en la present ordre, quan l'import total d'aquesta resulte inferior a 300 euros.  
  
Article 5. Compatibilitat  
1. Aquestes ajudes es consideren compatibles amb altres subvencions o ajudes procedents de qualssevol Administració o ens públics o privats o nacionals, de la Unió Europea o d'organismes internacionals quan aquestes perseguisquen la mateixa finalitat. Sempre que el conjunt total de les ajudes no superen la pèrdua real patida per l'agricultor, hauran de ser comunicades a la direcció general amb competència en aquesta matèria, conforme indica el Reglament (UE) núm. 1408/2013.  
2. Aquestes ajudes es concediran fins al límit establit en l'article 3.2 del Reglament (UE) núm. 1408/2013, que estableix que l'import total de les ajudes de minimis concedides per un Estat membre a una única empresa no excedirà de 15.000 euros en un període de tres exercicis fiscals.  
3. L'import acumulat de les ajudes de minimis concedides per un estat membre a empreses productores de productes agrícoles, durant un període qualsevol de tres exercicis fiscals no excedirà del límit nacional indicat en l'annex del Reglament (UE) núm. 1408/2013, tal com s'indica en l'article 3.3 del mencionat Reglament.  
4. La present ajuda es considerarà ajuda de minimis transparent d'acord amb allò que assenyala l'article 4 del Reglament 1408/2013. Per a conéixer l'import d'ajuda que s'ha deconsiderar en aplicar les limitacions anteriorment indicades es tindrà present allò establit per al càlcul de l'equivalent de subvenció bruta assenyalat en aquest mateix article 4 del Reglament.  
5. Quant a l'acumulació de les presents ajudes caldrà ajustar-se al que estableix l'article 5 del Reglament (UE) núm. 1408/2013.  
  
Article 6. Sol·licituds  
1. Les sol·licituds d'ajuda s'ompliran informàticament en les oficines comarcals de la Conselleria d'Agricultura, Medi Ambient, Canvi Climàtic i Desenvolupament Rural. No obstant això, també es podran sol·licitar les esmentades ajudes omplint l'imprés normalitzat que figura en la següent pagina web (http://www.gva.es) i presentant-lo en les mateixes oficines comarcals de la Conselleria o en qualsevol dels llocs que determina la legislació del procediment administratiu comú aplicable.  
2. Es presentarà una única sol·licitud d'ajuda per explotació i beneficiari.  
3. Les sol·licituds hauran de dur adjunta la documentació següent:  
  
a) En el cas de comunitats de béns i altres agrupacions sense personalitat jurídica, document que les acredite, document que acredite la representació del representant i percentatge de participació dels seus integrants.  
b) Per a persones jurídiques: document que les acredite, escriptura de constitució de l'entitat i document que acredite la representació.  
c) Declaració del sol·licitant de les altres ajudes de minimis rebudes durant els dos exercicis fiscals anteriors i durant l'exercici fiscal en curs, amb indicació de l'import o si és el cas, declaració de no haver-ne rebut cap.  
d) Declaració responsable de no superar el límit establit d'acord amb allò que assenyala l'article 3 del Reglament 1408/2013, que estableix la quantia total de les ajudes de minimis concedides a una empresa en un període de tres exercicis fiscals, independentment de la forma de l'ajuda o de l'objecte perseguit.  
e) Declaració responsable de no estar incurs en les prohibicions per a obtindre la condició de beneficiari, establides en l'article 13 de la Llei 38/2003 General de Subvencions.  
f) Declaració responsable de compliment de la normativa d'integració laboral de persones amb discapacitat o, si és el cas, l'exempció de la dita obligació, d'acord amb el Decret 279/2004, de 17 de desembre, del Consell de la Generalitat.  
g) Compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 65 de la Llei 38/2003 i l'article 172.3 de la Llei 1/2015.  
h) Declaració responsable del beneficiaris per mitjà de la qual es compromet a destinar l'import de l'ajuda a complir la finalitat per la qual s'ha concedit l'esmentada ajuda.  
i) Declaració responsable del compliment del punt 1 de l'article 1 del Reglament 1408/2013.  
j) Dades bancàries. Si el compte no està donat d'alta en la base de dades de la Generalitat, haurà d'aportar correctament omplit l'imprés de domiciliació bancària.  
4. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals i enfront de la Seguretat Social.  
  
Article 7. Procediment de concessió i òrgans competents  
1. La instrucció del procediment correspondrà a les direccions territorials i a les oficines comarcals de la Conselleria d'Agricultura, Medi Ambient, Canvi Climàtic i Desenvolupament Rural.  
2. Després de la presentació de les sol·licituds es revisarà que aquestes inclouen totes les dades necessàries i que duen adjunta la documentació prevista. En cas necessari es requerirà al sol·licitant l'aportació de noves dades i/o documents i se li concedirà un termini de 10 dies per a això, amb la indicació que si no ho fa en aquest terme es considerarà que ha desistit de la seua petició. Transcorregut l'esmentat termini s'emetrà el corresponent informe administratiu per a tots els expedients.  
3. Per a les sol·licituds que presenten informe administratiu favorable, passaran a la fase de control de camp, d'acord amb el que estableix el Pla de Controls aprovat mitjançant una resolució del director general d'Agricultura, Ramaderia i Pesca.  
4. Després de la revisió administrativa i finalitzada la fase de control de camp, s'emetrà un informe per part del personal tècnic de la conselleria, en què indicarà els controls realitzats i el seu resultat, i es traslladarà al servei encarregat de la gestió i control d'aquestes ajudes. L'esmentada informació es posarà a disposició de l'òrgan col·legiat per a la seua valoració.  
5. L'òrgan col·legiat, nomenat pel titular de la Direcció General d'Agricultura, Ramaderia i Pesca, serà l'encarregat de realitzar la proposta de concessió de les ajudes a la vista de les sol·licituds avaluades, i estarà integrat pel cap del servei encarregat de la gestió i control d'aquestes ajudes que actuarà com a president i dos tècnics de la subdirecció general de la qual depenga el servei encarregat de la gestió i control d'aquestes ajudes.  
6. En el cas que l'import total de les ajudes supere l'import màxim de la convocatòria, s'atendran prioritàriament les superfícies amb majors danys, és a dir, en primer lloc les de l'estrat III de l'article 4, apartat 1, després les de l'estrat II, i finalment l'estrat I.  
En el cas d'igualtat entre sol·licituds, s'atendran en primer lloc els sol·licitants que acrediten que ocupaven, amb anterioritat a la publicació d'aquesta ordre, un major percentatge de treballadors discapacitats en relació amb les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, de 17 de desembre, del Consell de la Generalitat.  
Si persisteix l'empat en l'ordenació anterior, tindran prioritat els expedients amb data registre d'entrada anterior.  
En el cas que algun dels beneficiaris renuncie a la subvenció, l'òrgan concedent acordarà, sense necessitat d'una nova convocatòria, la concessió de la subvenció al sol·licitant o sol·licitants següents a aquell en ordre de priorització, sempre que el sol·licitant manifeste per escrit el manteniment de la seua sol·licitud inicialment presentada i l'acceptació de l'ajuda.  
7. Es delega la competència per a resoldre sobre la concessió, anul·lació, pagament o reintegrament d'aquestes ajudes, en el director general amb competència en aquesta matèria. El termini màxim per a resoldre i notificar la concessió d'ajudes serà de sis mesos comptats des de l'endemà de la publicació de la present resolució en el Diari Oficial de la Comunitat Valenciana, i s'entendran desestimades les sol·licituds no resoltes i notificades en l'esmentat termini, en els termes que preveu la legislació del procediment administratiu comú aplicable.  
8. En virtut del que estableix l'article 8.1.c de la Llei 19/2013, de 9 de desembre, de Transparència, Accés a la Informació Pública i Bon Govern, la publicitat de les subvencions concedides es realitzarà per mitjà de la seua publicació en el Diari Oficial de la Comunitat Valenciana.  
9. Contra aquest acte, que posa fi a la via administrativa, es pot interposar recurs de reposició davant del mateix òrgan que l'ha dictat, en el termini d'un mes comptat des de l'endemà de la publicació, de conformitat amb allò previst en la legislació del procediment administratiu comú aplicable, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
10. En les resolucions de concessió de la subvenció es farà constar expressament l'import que correspon als fons procedents dels pressupostos generals de l'Estat i el que correspon a la Generalitat Valenciana.  
  
Article 8. Termini, forma de justificació i pagament  
1. Serà aplicable el que estableix l'article 30 de la Llei 38/2003, General de Subvencions, i els articles 169 de la Llei 1/2015 i 78 del Reial Decret 887/2006, de 21 de juliol, pel qual s'aprova el reglament de l'esmentada llei.  
2. La justificació de la subvenció es durà a terme per mitjà de la presentació de la documentació següent:  
A. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
B. Una memòria econòmica justificativa que contindrà, com a mínim els punts següents:  
a) Acreditació o, a falta d'això, declaració del beneficiari sobre el nombre d'unitats físiques considerades com a mòdul.  
b) Quantia de la subvenció calculada sobre la base de les activitats quantificades en la memòria d'actuació i els mòduls previstos en l'article 4 d'aquesta ordre.  
c) Un detall d'altres ingressos o subvencions que hagen finançat l'activitat subvencionada, amb indicació de l'import i la procedència.  
3. Termini de justificació. El termini de presentació de la documentació justificativa de la subvenció es podrà realitzar fins al dia 15 de novembre de 2016, sense perjuí que puguen establir-se, mitjançant una resolució del director general d'Agricultura, Ramaderia i Pesca, terminis diferents atenent circumstàncies degudament justificades.  
4. El pagament de la subvenció es realitzarà contra certificació expedida, en els termes establits en l'article 32 de la Llei 38/2003, General de Subvencions, on l'òrgan concedent comprovarà l'adequada justificació de la subvenció, així com la realització de l'activitat i el compliment de la finalitat que determinen la concessió o el gaudi de la subvenció.  
  
Article 9. Controls  
1. La Conselleria d'Agricultura, Medi Ambient, Canvi Climàtic i Desenvolupament Rural realitzarà els controls administratius i inspeccions tècniques establides en el corresponent «Pla de Controls» aprovat mitjançant una resolució del director general d'Agricultura, Ramaderia i Pesca.  
Aquest Pla de Controls, d'acord amb el que estableix l'article 169.3 de la Llei 1/2015, contindrà la informació referent als controls a realitzar, tant administratius com de controls de camp, així com els criteris de selecció i el percentatge mínim d'ajuda a controlar sobre el total pagat en la línia. Tot això a fi de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda. El beneficiari està obligat a col·laborar en l'esmentada inspecció, proporcionant les dades requerides i facilitant, si és el cas, l'accés a l'explotació.  
  
2. La falsedat d'alguna de les declaracions responsables donarà lloc al reintegrament de les quantitats percebudes, amb els interessos corresponents, independentment de les sancions, que si és el cas, resulten exigibles.  
3. El procediment de reintegrament de les quantitats percebudes es regirà pel que estableix tant l'article 172 i restants de la Llei 1/2015, així com el títol II de la Llei 38/2003 i les disposicions generals sobre procediments administratius contingudes en la legislació del procediment administratiu comú aplicable.  
  
Article 10. De les superfícies replantades  
1. No seran objecte d'ajuda les sol·licituds que no acrediten la reposició dels arbres morts per la sequera, en els termes assenyalats en la resolució de concessió.  
2. Les superfícies auxiliades hauran de mantindre el cultiu durant, almenys, 4 anys, des de la concessió de l'ajuda.  
  
Article 11. Modificacions de la resolució, renúncies i causes de força major  
1. Tota alteració no autoritzada de les condicions tingudes en compte per a la concessió de la subvenció podrà donar lloc a la revocació de l'ajuda.  
2. Si el beneficiari renuncia a part de la subvenció, o no executa la replantació de l'arbratge en les condicions previstes en la resolució de concessió, i els motius no estiguen degudament justificats i per raons alienes a la seua voluntat, podrà comportar la pèrdua total o parcial del dret al pagament de l'ajuda.  
3. Podran al·legar-se causes de força major o circumstàncies excepcionals per a sol·licitar la modificació de la resolució de concessió.  
  
Article 12. Informes anuals  
Per part de la direcció general competent en matèria de producció agrària, es procedirà a la remissió al Ministeri d'Agricultura, Alimentació i Medi Ambient, dels informes justificatius de l'execució de la present mesura d'ajuda.  
  
Article 13. Recursos administratius  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la jurisdicció contenciosa administrativa, esta convocatòria, que posa fi a la via administrativa, podrà ser objecte de recurs, potestativament, en reposició, o bé es podrà plantejar directament recurs contenciós administratiu en els terminis i davant dels òrgans que s'indica a continuació:  
1. El recurs de reposició s'haurà d'interposar davant de la consellera d'Agricultura, Medi Ambient, Canvi Climàtic i Desenvolupament Rural en el termini d'un mes comptat des de l'endemà de la publicació.  
2. El recurs contenciós administratiu s'haurà de plantejar davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptat des de l'endemà de la publicació.  
  
  
DISPOSICIÓ ADDICIONAL  
  
Primera. Termini de presentació  
El termini de presentació de les sol·licituds d'ajuda serà de 30 dies naturals comptat des de l'endemà de la publicació d'aquesta ordre en el Diari Oficial de la Comunitat Valenciana.  
  
Segona. Dotació econòmica  
1. El finançament de les ajudes previstes en la present ordre seran a càrrec de l'aplicació pressupostària 32.42.74.2695.189.01.2, línia T7734, «Compensació per danys climàtics no assegurables», dels Pressupostos de la Generalitat, aplicant en l'exercici 2015 la quantitat de 480.000 euros; i en 2016, 1.920.000 euros.  
2. Les quanties previstes en l'apartat 1 seran cofinançades al 50 % pel Ministeri d'Agricultura, Alimentació i Medi Ambient. La Generalitat Valenciana podrà ampliar el pressupost total previst en l'apartat 1, sense que les quantitats addicionals estiguen subjectes a cofinançament ministerial.  
3. La concessió de les ajudes previstes en la present ordre quedarà condicionada a l'existència de crèdit adequat i suficient.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 3 de desembre de 2015  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI